શ્રી ગુરુજી એવા પહેલા મનીષી છે જેમણે કહ્યું, ‘ધર્મગ્રંથોનું પઠન કરો, સેવાપૂજા કરો, કે રાષ્ટ્ર માટેનું સંગઠનકાર્ય કરો. બંને સરખાં છે.’ સંઘસ્થાન પરની नमस्ते सदा वत्सले જેવી ભારતભક્તિની પ્રાર્થના - સંધ્યાવંદન, કે પૂજાપાઠથી જરાય ઊતરતી નથી. શ્રી ગુરુજીની રાષ્ટ્રીય ભાવનાથી ઓતપ્રોત આ સુક્ષ્મ વિવેક દ્ષ્ટિએ અને પોતાના જીવનના પ્રત્યક્ષ આચરણે ભારતના ઘોર નિદ્રામાં સૂતેલા તોતિંગ હિન્દુ સમાજને આળસ મરડીને બેઠો કર્યો. અહીં આપણને સ્વામી વિવેકાનંદજીના કથનની યાદ તાજી થાય છે. ‘આગલાં પચાસ વર્ષ સુધી મનમાંથી બધાં દેવી-દેવતાઓને દૂર કરો. પોતાના હૃદયસિંહાસને આરાધ્યદેવના સ્થાને ભારતમાતાને સ્થાપો. હવે તો આપણા સ્વદેશબાંધવો જ આપણા ઇષ્ટદેવ છે.’